****



**ตำรวจสอบสวนกลาง (CIB) ร่วม อย.** **สสจ.นครปฐม และปศุสัตว์ จ.นครปฐม**

**ตัดวงจรยาสัตว์เถื่อน ทลาย 2 เครือข่ายผลิต จำหน่าย และนำเข้า มูลค่ากว่า 84 ล้านบาท**

ตามที่รัฐบาลโดยนายเศรษฐา ทวีสิน นายกรัฐมนตรี ได้มีนโยบายที่สำคัญให้หน่วยงานที่เกี่ยวข้องบูรณาการร่วมกันในการแก้ไขปัญหาผลิตภัณฑ์สุขภาพที่ผิดกฎหมายหลอกลวงประชาชน ซึ่งสร้างความเดือดร้อนเสียหายให้กับประชาชนเป็นจำนวนมาก จึงได้สั่งการให้ทุกกระทรวงที่เกี่ยวข้องดำเนินการเร่งปราบปราม เพื่อมิให้มีผลิตภัณฑ์สุขภาพที่ผิดกฎหมายในท้องตลาด และให้ดำเนินการกับผู้ที่ลักลอบกระทำผิดกฎหมายให้ถึงที่สุด

วันที่ 18 มิถุนายน 2567 **กองบัญชาการตำรวจสอบสวนกลาง** โดย พล.ต.ท.จิรภพ ภูริเดช ผบช.ก.,  
พล.ต.ต.ณัฐศักดิ์ เชาวนาศัย, พล.ต.ต.โสภณ สารพัฒน์ รอง ผบช.ก., **เจ้าหน้าที่ตำรวจ ปคบ.** โดยการสั่งการของ พล.ต.ต.วิทยา ศรีประเสริฐภาพ ผบก.ปคบ., พ.ต.อ.อนุวัฒน์ รักษ์เจริญ, พ.ต.อ.ชัฏฐ นากแก้ว, พ.ต.อ.ปัญญา กล้าประเสริฐ รอง ผบก.ปคบ., พ.ต.อ.วีระพงษ์ คล้ายทอง ผกก.4 บก.ปคบ., **กระทรวงสาธารณสุขโดย** นายกองตรี ธนกฤต จิตรอารีย์รัตน์ ผู้ช่วยรัฐมนตรีประจำกระทรวงสาธารณสุข, **สำนักงานคณะกรรมการอาหารและยา** โดยนพ.ณรงค์ อภิกุลวณิช เลขาธิการคณะกรรมการอาหารและยา, ภก.วีระชัย นลวชัย รองเลขาธิการคณะกรรมการอาหารและยา, **สำนักงานสาธารณสุขจังหวัดนครปฐม** โดย ภก.วีระศักดิ์ เหล่าตระกูล เภสัชกรเชี่ยวชาญ (ด้านเภสัชสาธารณสุข) รองนายแพทย์สาธารณสุขจังหวัดนครปฐม และ**สำนักงานปศุสัตว์จังหวัดนครปฐม** โดย น.สพ.บุญญกฤช ปิ่นประสงค์ รองอธิบดีกรมปศุสัตว์, น.สพ.วรากร จิตรหลัง ปศุสัตว์จังหวัดนครปฐม **แถลงผลการปฏิบัติการกรณีบุกทลายเครือข่ายผู้ผลิต ผู้จัดจำหน่าย และนำเข้ายาสัตว์เถื่อน** **ในพื้นที่ จ.นครปฐม และ จ.สมุทรสาคร ตรวจยึดของกลางกว่า 214,894 ชิ้น มูลค่าความเสียหายกว่า 84,000,000 บาท**

สืบเนื่องจากกองกำกับการ 4 กองบังคับการปราบปรามการกระทำความผิดเกี่ยวกับการคุ้มครองผู้บริโภค ได้**รับเรื่องร้องเรียนจากสำนักงานคณะกรรมการอาหารและยา (อย.) ให้ทำการตรวจสอบการลักลอบผลิตยาสัตว์ สถานที่เก็บ และร้านจำหน่ายยาสัตว์เถื่อน** ซึ่งหากนำมาใช้**กับสัตว์อาจเกิดผลกระทบต่อสุขภาพของสัตว์เลี้ยง ส่งผลให้มีอายุขัยเฉลี่ยน้อยลงกว่าวัยอันควร** **เกิดภาวะช็อก หมดสติ หรืออาจเสียชีวิต** อีกทั้งแม้ยาดังกล่าวไม่มีผลโดยตรงกับมนุษย์แต่อาจ**ก่อให้เกิดการระคายเคือง หรือแพ้ได้** โดยเมื่อประมาณ **เดือนเมษายน 2567** เจ้าหน้าที่ตำรวจ กก.4 บก.ปคบ. ได้ร่วมกับเจ้าหน้าที่จากสำนักงานคณะกรรมการอาหารและยา **กวาดล้างแหล่งผลิตและจำหน่ายยาหยอดเห็บหมัดสัตว์เถื่อน ตรวจยึดของกลางกว่า 40,450 ชิ้น ซึ่งเจ้าหน้าที่ตำรวจมีการเฝ้าระวังอย่างต่อเนื่อง แต่ยังพบการจำหน่ายอยู่ตามท้องตลาด** จึงเป็นที่มาของการ**ระดมกวาดล้างเครือข่ายผู้ผลิต ผู้จัดจำหน่าย และผู้นำเข้าจากต่างประเทศในครั้งนี้ จำนวน 2 เครือข่าย** ในพื้นที่ จ.นครปฐม และ จ.สมุทรสาคร รายละเอียดดังนี้

**1. เครือข่ายผู้ผลิตและจัดจำหน่ายในประเทศไทย** สืบเนื่องจากเจ้าหน้าที่ตำรวจได้ทำการสืบสวนหาข่าว  
**จนทราบถึงกลุ่มเครือข่ายผู้ผลิต สถานที่จัดเก็บ สถานที่จำหน่าย ซึ่งอยู่ในพื้นที่ จ.นครปฐม** ต่อมาเมื่อวันที่   
11 มิถุนายน 2567 เจ้าหน้าที่ตำรวจ กก.4 บก.ปคบ. ได้ร่วมกับเจ้าหน้าที่จากสำนักงานคณะกรรมการอาหารและยา สำนักงานสาธารณสุขจังหวัดนครปฐม สำนักงานปศุสัตว์จังหวัดนครปฐม นำหมายค้นเข้าตรวจค้นสถานที่ต่าง ๆ   
ที่เกี่ยวข้อง **จำนวน 3 จุด** ได้แก่

**1.1 สถานที่ผลิต** **และจำหน่าย** พื้นที่ ต.ห้วยขวาง อ.กำแพงแสน จ.นครปฐม **ตรวจยึดเครื่องตอกเม็ดยา, เครื่องผสมผงยา, ยาเม็ดตอกเสร็จแล้ว, วัตถุดิบที่ใช้ผลิต, สมุดจดสูตรส่วนผสม รวมทั้งอุปกรณ์ต่าง ๆ สำหรับผลิต** จำนวนกว่า 20 รายการ

**1.2 สถานที่จัดเก็บสินค้า และจำหน่าย** บ้านพักในพื้นที่ อ.ดอนตูม จ.นครปฐม ตรวจยึด **ผลิตภัณฑ์ยาสัตว์ไม่มีทะเบียน รวมกว่า 112 รายการ** เช่น

1.2.1 **กลุ่มยาถ่ายพยาธิ (Anthelmintics)** จำนวน 33 รายการ เช่น ยา Ivermectin 6000 mcg, Ivermec F, En-dex® 4000, IVERPETS รสเนื้อ (Ivermectin 4,000 mcg), IVERMEC-F Plus, KILLER WORM, IVERPETS รสเนื้อ (Ivermectin 4,000 mcg Praziquantel 120 มิลลิกรัม) เป็นต้น

1.2.2 **กลุ่มยาฮอร์โมน (Hormones)** จำนวน 3 รายการ เช่น PROTECTER ยาคุมกำเนิดสำหรับสุนัขและแมว, CO-THAI (Estrogen Implant) และ OXYTOCIN พบยาฮอร์โมนแบบฝังและฉีด หากผลิตภัณฑ์ดังกล่าว  
ไม่มีคุณภาพและนำไปใช้ในสัตว์บริโภค อาจทำให้มนุษย์ได้รับฮอร์โมนเกินความจำเป็น

1.2.3 **กลุ่มยาสเตียรอยด์** **(Steroids)** จำนวน 3 รายการ เช่น DEXON-A, Dexazin 2% และ DEXACIN® - A พบยาต้านการอักเสบ หากผลิตภัณฑ์ดังกล่าวไม่มีคุณภาพ และนำไปใช้ในสัตว์บริโภค อาจทำให้มนุษย์ได้รับสเตียรอยด์ จนก่อให้เกิดโรค เช่น กระดูกพรุน เกิดหนอกที่คอ กระเพาะทะลุ

1.2.4 **กลุ่มยาต้านแบคทีเรีย (antibiotics)** จำนวน 31 รายการ เช่น ENRO-200, Chloramphenicol, TYSIN - PLUS, Sulfa 50%, Doxy - 20, Cefta Injection, GENTACIN 100, Ampicillin, AMOXY 10%, PENSTREP เป็นต้น **พบยาประเภทยาฆ่าเชื้อในรูปแบบยาฉีดและยาในรูปแบบที่ใช้ผสมในอาหารสัตว์ ในฟาร์มสัตว์บริโภค หากยาดังกล่าวไม่มีการควบคุมคุณภาพ โดยการขึ้นทะเบียนตำรับยาอย่างถูกต้องตามกฎหมาย อาจก่อให้เกิดเชื้อดื้อยาในมนุษย์ และยาต้านแบคทีเรียบางชนิด** เช่น ยากลุ่มซัลฟา **อาจทำให้เกิดอาการแพ้ยาอย่างรุนแรงได้มนุษย์ได้**

**1.3 สถานที่จัดเก็บสินค้า และจำหน่าย** ในพื้นที่ อ.สามพราน จ.นครปฐม ตรวจยึด **ผลิตภัณฑ์ยาสัตว์ไม่มีทะเบียน รวมกว่า 6 รายการ** ดังนี้

1.3.1 En-Dex ขนาด 4000® ขนาด 8000® ขนาด 12000® สำหรับกำจัดเห็บหมัดสุนัข รวม 520 กล่อง

1.3.2 ผลิตภัณฑ์ยา Vmaxtin anti-parasitic tablet fordog ขนาด 10 Kg ,ขนาด 10-20 Kg , ขนาด 20 - 40 Kg รวม 676 กล่อง

จากการสืบสวนพบว่ากลุ่มเครือข่ายดังกล่าว เป็นกลุ่มเครือข่ายที่**เคยถูกเจ้าหน้าที่ตำรวจ กก.4 บก.ปคบ. ร่วมกับ อย. ดำเนินคดีมาแล้วเมื่อปี พ.ศ. 2563 กรณีคดีนักวิ่งถูกวางยา "ยาไซลาซีน" ที่ใช้ในกลุ่มสัตว์ในน้ำดื่ม ขณะที่ไปวิ่งที่สวนสาธารณะพื้นที่ จ.นนทบุรี** **แต่การสืบสวนยังพบการยังลักลอบผลิตและจำหน่ายมาอย่างต่อเนื่อง** เจ้าหน้าที่ตำรวจ และ อย. ได้ประสานข้อมูลและเฝ้าระวังร่วมกันมาโดยตลอด โดยพบผลิตภัณฑ์ดังกล่าว  
มีแหล่งผลิตอยู่ในพื้นที่ อ.กำแพงแสน โดยเมื่อผลิตเสร็จแล้ว สินค้าจะถูกนำไปจำหน่ายในพื้นที่ อ.กำแพงแสน   
อ.ดอนตูม อ.สามพราน และกระจายตามร้านเพ็ทช็อป และผ่านช่องทางออนไลน์ไปทั่วประเทศ

**2. เครือข่ายผู้นำเข้าจากต่างประเทศ** สืบเนื่องจากเจ้าหน้าที่ตำรวจได้สืบสวนจนทราบถึงกลุ่มเครือข่ายผู้กระทำผิด สถานที่จัดเก็บ และจำหน่ายผลิตภัณฑ์ดังกล่าวโดยในวันที่ 5 มิถุนายน 2567 ได้ร่วมกับเจ้าหน้าที่จากสำนักงานคณะกรรมการอาหารและยา **ตรวจค้นจัดเก็บสินค้าและจำหน่าย** โกดังในพื้นที่ ต.บางน้ำจืด อ.เมืองสมุทรสาคร จ.สมุทรสาคร ตรวจยึด**ผลิตภัณฑ์ยาสัตว์ไม่มีทะเบียน** ดังนี้

**2.1 ใช้สำหรับรักษาการติดหมัดในสุนัข/ป้องกันการติดพยาธิตัวตืดผ่านทางหมัด/รักษาโรคขี้เรื้อนเปียก เรื้อนแห้งในสุนัข**

- NexGard สำหรับสุนัขน้ำหนัก 2 - 4 kg จำนวน 580 กล่อง

- NexGard สำหรับสุนัขน้ำหนัก >4 - 10 kg จำนวน 600 กล่อง

- NexGard สำหรับสุนัขน้ำหนัก >10 - 25 kg จำนวน 700 กล่อง

- NexGard สำหรับสุนัขน้ำหนัก >25 - 50 kg จำนวน 800 กล่อง

- FLURALANER BRAVECTO สำหรับสุนัขน้ำหนัก 2 - 4.5 kg จำนวน 390 กล่อง

- FLURALANER BRAVECTO สำหรับสุนัขน้ำหนัก >4.5 - 10 kg จำนวน 1,000 กล่อง

- FLURALANER BRAVECTO สำหรับสุนัขน้ำหนัก >10 - 20 kg จำนวน 60 กล่อง

- FLURALANER BRAVECTO สำหรับสุนัขน้ำหนัก >40 - 56 kg จำนวน 200 กล่อง

**2.2 ใช้สำหรับรักษาการติดหมัดและเห็บในสุนัข/การป้องกันการเกิดโรคพยาธิหนอนหัวใจ/ป้องกันการเกิดโรคพยาธิในปอด**

- NexGard SPECTRA สำหรับสุนัขน้ำหนัก 2 - 3.5 kg จำนวน 490 กล่อง

- NexGard SPECTRA สำหรับสุนัขน้ำหนัก >3.2 - 7.5 kg จำนวน 400 กล่อง

- NexGard SPECTRA สำหรับสุนัขน้ำหนัก >7.5 - 15 kg จำนวน 400 กล่อง

- NexGard SPECTRA สำหรับสุนัขน้ำหนัก >15 - 30 kg จำนวน 50 กล่อง

- NexGard SPECTRA สำหรับสุนัขน้ำหนัก >30 - 50 kg จำนวน 600 กล่อง

**โดยเครือข่ายผู้นำเข้าถูกตรวจยึดของกลาง ทั้งสิ้น 6,270 กล่อง มูลค่าประมาณ 4,841,200 บาท**

จากการสืบสวนพบว่า **เครือข่ายผู้นำเข้าดังกล่าวมีกลุ่มนายทุนชาวจีนเป็นผู้ดำเนินการ** โดยนำเข้าสินค้ามาจากประเทศจีน จากนั้นนำผลิตภัณฑ์มาเก็บไว้ที่คลังสินค้าเพื่อรอการจำหน่าย โดยมีการโฆษณาขาย ผ่านช่องทางออนไลน์ โดยเมื่อมีการสั่งซื้อผลิตภัณฑ์จากลูกค้าในประเทศไทย ข้อมูลการสั่งซื้อดังกล่าวจะส่งไปยังประเทศจีนโดยตรง ซึ่งจะมีนายทุนจีนเป็นผู้ตรวจสอบข้อมูลการสั่งซื้อกลับมายังลูกจ้างชาวจีนประจำประเทศไทยเพื่อแพ็ค และส่งสินค้าให้ลูกค้าในประเทศไทย โดยทำมาแล้วประมาณ 4 เดือน ยอดขายเดือนละ 500 กล่องโดยเป็นจำนวนเงินเฉลี่ย เดือนละ 300,000 บาท

**รวมตรวจค้น 4 จุด** **ตรวจยึดยาไม่ขึ้นทะเบียนตำรับ กว่า 222,360 ชิ้น มูลค่าความเสียหายกว่า 84,841,200 บาท** อนึ่ง **ผลิตภัณฑ์ยาและวัตถุอันตรายที่ตรวจยึดในครั้งนี้ พนักงานสอบสวน กก4 บก.ปคบ.** นำส่งตรวจวิเคราะห์ ณ กรมวิทยาศาสตร์ การแพทย์ ยืนยันผลตรวจวิเคราะห์อีกครั้งเพื่อดำเนินการตามกฎหมายต่อไป

**เบื้องต้นการกระทำดังกล่าวเป็นความผิดตาม**

**1. พระราชบัญญัติยา พ.ศ. 2510**

**- กรณีพบการลักลอบตั้งโรงงานผลิตยาแผนปัจจุบันโดยไม่ได้รับอนุญาต หรือโรงงานเถื่อน มีความผิดดังนี้**

1.1) ผลิตยาแผนปัจจุบันโดยไม่ได้รับอนุญาต ระวางโทษจำคุกไม่เกิน 5 ปี และปรับไม่เกิน 10,000 บาท

1.2) ผลิตยาที่ไม่ได้ขึ้นทะเบียนตำรับยา ระวางโทษจำคุกไม่เกิน 3 ปี หรือปรับไม่เกิน 5,000 บาท หรือทั้งจำทั้งปรับ

**- กรณียารับประทานสำหรับสัตว์ ผู้จำหน่ายจะมีความผิดฐาน “ขายยาไม่ขึ้นทะเบียนตำรับยา”** ระวางโทษจำคุกไม่เกิน 3 ปี หรือปรับไม่เกิน 5,000 บาท หรือทั้งจำทั้งปรับ และ **“ขายยาไม่ได้รับอนุญาต”** ระวางโทษจำคุกไม่เกิน 5 ปี และปรับไม่เกิน 10,000 บาท

- **กรณีพบการโฆษณาขายยาทางสื่อออนไลน์** มีความผิดฐานโฆษณาขายยาโดยไม่ได้รับอนุมัติข้อความ เสียง หรือภาพจากผู้อนุญาต ฝ่าฝืนมาตรา 88 ทวิ โทษปรับไม่เกิน 100,000 บาท

**กระทรวงสาธารณสุขโดย นายกองตรี ธนกฤต จิตรอารีย์รัตน์ ผู้ช่วยรัฐมนตรีประจำกระทรวงสาธารณสุข** กล่าวว่า ตามที่ได้รับมอบนโยบายจาก นายสมศักดิ์ เทพสุทิน รัฐมนตรีว่าการกระทรวงสาธารณสุข ให้ดำเนินการเรื่องร้องเรียนร้องทุกข์ หรือร้องขอความช่วยเหลือของประชาชน ประสานงาน และปฏิบัติหน้าที่อื่นตามที่รัฐมนตรีว่าการกระทรวงสาธารณสุขมอบหมาย นั้น ตนในฐานะผู้ที่ได้รับมอบหมายให้ดูแลกระทรวงสาธารณสุข จึงได้นำนโยบายมาถ่ายทอดถึงกระทรวงสาธารณสุข ให้ดำเนินการเร่งปราบปรามผลิตภัณฑ์สุขภาพที่ผิดกฎหมายต่อประชาชน

**นายกองตรี ธนกฤต จิตรอารีย์รัตน์ ผู้ช่วยรัฐมนตรีประจำกระทรวงสาธารณสุข** กล่าวว่าปฏิบัติการในครั้งนี้ กระทรวงสาธารณสุข ขอขอบคุณตำรวจกองบังคับการปราบปรามการกระทำความผิดเกี่ยวกับการคุ้มครองผู้บริโภค (บก.ปคบ.) ที่สืบสวน ขยายผล สืบหาแหล่งผลิตยาที่ไม่ได้รับอนุญาต, แหล่งขายยาที่มิได้ขึ้นทะเบียนตำรับยา และแหล่งขายยาโดยไม่ได้รับอนุญาต จนสามารถตรวจยึดของกลางเป็นจำนวนมาก ทั้งนี้ ฝากเตือนไปยังผู้ประกอบการที่ยังลักลอบผลิต จำหน่าย และนำเข้าให้หยุดการกระทำนั้นเสีย หากตรวจพบจะดำเนินคดีตามกฎหมายอย่างถึงที่สุด กระทรวงสาธารณสุขจะบูรณาการร่วมกับสำนักงานตำรวจแห่งชาติ ในการกวาดล้างกลุ่มบุคคลที่ลักลอบจำหน่ายผลิตภัณฑ์สุขภาพที่ผิดกฎหมายไม่ว่าจะเป็น ยา อาหาร เครื่องสำอาง วัตถุอันตราย ผลิตภัณฑ์สมุนไพร วัตถุออกฤทธิ์ต่อจิตและประสาท หรืออื่น ๆ ที่เกี่ยวข้อง รวมถึงการบูรณาการร่วมกับกระทรวงอื่นที่เกี่ยวข้องเมื่อพบการกระทำผิดที่เกี่ยวข้องตามภาคส่วน หากผู้บริโภคพบผลิตภัณฑ์ที่ไม่ปลอดภัยสามารถแจ้ง สายด่วน GCC 1111 กระทรวงสาธารณสุขจะเร่งดำเนินการให้โดยเป็นธรรม

**ภก.วีระชัย นลวชัย รองเลขาธิการคณะกรรมการอาหารและยา** กล่าวว่า ยาสัตว์ที่ไม่มีเลขทะเบียนเป็นยาที่ไม่ได้ผ่านการตรวจสอบจาก อย. อาจไม่มีสารสำคัญ หรือมีปริมาณสารสำคัญต่ำกว่าหรือสูงกว่าปริมาณที่กำหนด โดยหากมีปริมาณต่ำกว่าที่กำหนดจะไม่มีประสิทธิภาพในการรักษา และหากมีปริมาณสูงกว่าที่กำหนดอาจเป็นอันตรายต่อสัตว์เลี้ยง จึงขอเตือนผู้ที่มีสัตว์เลี้ยงให้ระมัดระวังในการใช้ยาสัตว์ หากสัตว์ป่วยควรพาสัตว์ไปตรวจรักษากับสัตวแพทย์ที่โรงพยาบาลสัตว์ คลินิกรักษาสัตว์ที่มีใบอนุญาตถูกต้อง หรือปรึกษา/ซื้อยาจากเภสัชกรประจำร้านยา ที่มีใบอนุญาตถูกต้อง สัตว์เลี้ยงของท่านจะได้รับการวินิจฉัยโรคตรวจรักษาตามมาตรฐานวิชาชีพได้รับยาที่มีคุณภาพปลอดภัยในการใช้ไม่แนะนำให้ซื้อยาสัตว์จากร้านจำหน่ายอาหารสัตว์ เพ็ทช็อปที่ไม่มีใบอนุญาตสถานพยาบาลสัตว์ หรือใบอนุญาตขายยา โดยเฉพาะการซื้อยาทางออนไลน์ ท่านมีโอกาสสูงที่จะได้รับยาปลอม ยาไม่มีคุณภาพ เป็นอันตรายต่อสัตว์เลี้ยง หากผู้บริโภคพบผลิตภัณฑ์ที่ไม่ปลอดภัยสามารถแจ้ง ได้ที่สายด่วน อย.1556 หรือผ่าน Email: 1556@fda.moph.go.th, Line: @FDAThai, Facebook: FDAThai หรือ ตู้ปณ.1556 ปณฝ.กระทรวงสาธารณสุข จ.นนทบุรี 11004 หรือสำนักงานสาธารณสุขจังหวัดทั่วประเทศ

**พล.ต.ต.วิทยา ศรีประเสริฐภาพ ผบก.ปคบ. กล่าวว่า** ผู้ผลิตและขายยาจะต้องขออนุญาตให้ถูกต้อง เพื่อเป็นหลักประกันเบื้องต้นว่ายาที่ผลิตมาสู่ท้องตลาดมีมาตรฐาน และรักษาโรคได้จริง นอกจากยาที่ใช้ในมนุษย์แล้ว ยาที่ใช้สำหรับสัตว์ต้องขออนุญาตผลิตให้ถูกต้องเพราะหากผลิตโดยกระบวนการที่ไม่ได้มาตรฐาน โดยเฉพาะอย่างยิ่งสัตว์เลี้ยงเมื่อเรานำยามาใช้ อาจเกิดการระคายเคืองหรือบาดเจ็บ โดยนอกจากส่งผลกระทบกับสัตว์ อาจส่งผลกระทบต่อมนุษย์ในฐานะผู้บริโภค สัตว์ที่ใช้ยาที่ไม่ได้มาตฐานอีกด้วย บก.ปคบ. จะดำเนินกวดขันจับกุมผู้ผลิตและขายยาโดยไม่ได้รับอนุญาตยาปลอม รวมถึงกวาดล้างผู้ที่ผลิตและขายยาโดยไม่ได้รับอนุญาตให้ถึงที่สุด โดยประชาชนทั่วไปหากพบเห็นการกระทำความผิด สามารถแจ้งได้ที่ สายด่วน ปคบ. 1135 หรือเพจ ปคบ.เตือนภัยผู้บริโภค

“ผู้ต้องหาหรือจําเลยยังเป็นผู้บริสุทธิ์ตราบใดที่ศาลยังไม่มีคําพิพากษาถึงที่สุด”

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

วันที่เผยแพร่ข่าว 19 มิถุนายน 2567 แถลงข่าว 34/ ปีงบประมาณ พ.ศ. 2567